Dôvodová správa

A.	Všeobecná časť

Návrh nariadenia vlády Slovenskej republiky o zvýšení sumy príspevku pri narodení dieťaťa a o zvýšení súm príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá, sa predkladá ako iniciatívny návrh Ministerstva práce, sociálnych vecí a rodiny Slovenskej republiky.

Príspevok pri narodení dieťaťa a príspevok rodičom sú štátne sociálne  dávky,  ktorými štát prispieva rodinám pri zabezpečovaní nevyhnutných potrieb novorodencov a zvýšených výdavkov spojených so starostlivosťou o tri a viac súčasne narodených detí alebo v priebehu dvoch rokov opakovane narodených dvojčiat. Poskytovanie príspevkov je upravené zákonom č. 235/1998 Z. z. o príspevku pri narodení dieťaťa, o  príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá v znení neskorších predpisov. Podľa súčasného právneho stavu sa príspevok pri narodení dieťaťa poskytuje jednorazovo v sume 4 000 Sk  a  s   účinnosťou od 1. septembra 2004 sa navrhuje upraviť túto sumu na  4 320 Sk. 

Finančné náklady spojené s poskytovaním  príspevku pri narodení dieťaťa sú závislé od vývoja pôrodnosti a ročne si uplatní nárok na príspevok  takmer 50 000 rodičov. Každoročne sa znižujúci počet narodených detí sa prejavuje v nižšom čerpaní výdavkov na výplatu príspevku. V roku 2003 predstavovali výdavky na príspevok pri narodení dieťaťa sumu 160 mil. Sk. 

V predloženom návrhu sa navrhuje zvýšiť sumu príspevku pri narodení dieťaťa a príspevku rodičom o 8 % v priemere nasledovne:	 

Výška príspevku pri narodení dieťaťa  
	
Súčasný právny stav	Návrh s účinnosťou od 1.9. 2004	Rozdiel	
 4 000	4 320	+ 320	

Výška príspevku rodičom
	
Súčasný právny stav	Návrh s účinnosťou od 1.9. 2004	Rozdiel	
pre dieťa do 6 rokov veku	2 160	2 340	+ 180	
pre dieťa od 6 do 15 rokov veku	2 660	2 880	+ 220	
pre dieťa od 15 rokov veku	2 840	3 070	+ 230	

Príspevok pri narodení dieťaťa bol v prvom polroku 2004 poskytnutý pre priemerne mesačne 4 156 poberateľov, pričom vyplatená suma finančných prostriedkov za sledované obdobie predstavovala cca 96 753 tis. Sk. 

Príspevok rodičom bol v prvom polroku 2004 poskytnutý pre priemerne mesačne 9 poberateľov na priemerne mesačne 26 nezaopatrených detí, pričom vyplatená suma finančných prostriedkov za sledované obdobie predstavovala cca 380 tis. Sk.

Zvýšenie príspevku pri narodení dieťaťa o 8 % by s účinnosťou od 1.9. 2004 predstavovalo navýšenie finančných prostriedkov oproti schválenému rozpočtu na rok 2004 vo výške 159 tis. Sk (na 3 mesiace). Predpokladané čerpanie do konca roka 2004 so zohľadnením 8 % valorizácie príspevku pri narodení dieťaťa od 1.9.2004  predstavuje cca 203 523 tis. Sk.
Odhad čerpania finančných prostriedkov na príspevok pri narodení dieťaťa v roku 2005  predstavuje cca 225 354 tis. Sk pri predpokladanom priemernom mesačnom počte 4 305 živonarodených detí1) a pri zohľadnení 4 % - nej valorizácie sumy príspevku pri narodení dieťaťa od 1.9. 2005.

Odhad čerpania finančných prostriedkov na príspevok pri narodení dieťaťa predstavuje cca 236 839 tis. Sk v roku 2006 a 246 248 tis. Sk v roku 2007 so zohľadnením každoročnej valorizácie od 1. septembra o predpokladané percento rastu spotrebiteľských cien, pričom sme vychádzali z predpokladaného priemerného mesačného počtu 4 364 živonarodených detí v roku 2006 a  4 415 živonarodených detí v roku 2007.     

Zvýšenie všetkých súm príspevku rodičom o 8 % s účinnosťou od 1.9.2004 by predstavovalo navýšenie finančných prostriedkov vo výške 111 tis. Sk (na 3 mesiace) oproti rozpočtu schválenému na rok 2004. Predpokladané čerpanie do konca roka 2004 so zohľadnením 8 % valorizácie príspevku rodičom od 1.9.2004 predstavuje cca 806 tis. Sk.

Odhad čerpania finančných prostriedkov na príspevok rodičom v roku 2005  predstavuje cca 1 000 tis. Sk pri predpokladanom priemernom mesačnom počte detí 30 a pri zohľadnení 4 % - nej valorizácie sumy príspevku rodičom od 1.9. 2005.

Odhad čerpania finančných prostriedkov na príspevok rodičom predstavuje cca 1 201 tis. Sk v roku 2006 a 1 411 tis. Sk v roku 2007 so zohľadnením každoročnej valorizácie od 1.septembra o predpokladané percento rastu spotrebiteľských cien, pričom sme vychádzali z predpokladaného priemerného mesačného počtu 35 detí  v roku 2006 a z predpokladaného priemerného mesačného počtu 40  detí v roku 2007.     

Návrh nariadenia nemá dopad na rozpočty obcí a na rozpočty vyšších územných celkov.

Návrh nariadenia nemá vplyv na zamestnanosť a na tvorbu pracovných miest.

Návrh nariadenia je v súlade s Ústavou Slovenskej republiky.

Vzhľadom na doložku zlučiteľnosti návrhu nariadenia vlády s právom Európskych spoločenstiev a s právom Európskej únie nie je možné vypracovať tabuľku zhody ani aproximačnú prílohu. 

1)	Zdroj: Prognóza vývoja obyvateľstva SR do roku 2050, Infostat 2002

Doložka zlučiteľnosti návrhu nariadenia vlády s právom Európskych spoločenstiev a s právom Európskej únie

1. Navrhovateľ nariadenia: Ministerstvo práce, sociálnych vecí a rodiny Slovenskej     
                                          republiky

2.  Názov návrhu nariadenia: Nariadenie vlády Slovenskej republiky o zvýšení sumy príspevku pri narodení dieťaťa, o zvýšení súm príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá 

3. Záväzky  Slovenskej  republiky  vo  vzťahu  k   Európskym  spoločenstvám a k Európskej únii: 
          Vzhľadom na členstvo Slovenskej republiky v Európskej únii je vyjadrovanie záväzkov Slovenskej republiky vo vzťahu k Európskym spoločenstvám a k Európskej únii z hľadiska priorít aproximácie práva podľa čl. 70 Európskej dohody o pridružení, Bielej knihy, Partnerstva pre vstup, Národného programu pre prijatie acquis communautaire, screeningu, Pravidelnej správy Európskej komisie o stave pripravenosti Slovenskej republiky na členstvo v Európskej únii bezpredmetné.

4. Problematika  návrhu nariadenia nie je upravená v práve Európskych spoločenstiev ani v práve Európskej únie.

5. Stupeň   zlučiteľnosti   návrhu  nariadenia  s  právom  Európskych  spoločenstiev a  s právom Európskej únie: bezpredmetné.

6. Gestor: bezpredmetné.

7. Účasť expertov pri príprave návrhu nariadenia: žiadna.

B.	Osobitná časť

K   § 1 až  3

	
S účinnosťou od 1. septembra 2004 sa navrhuje: 
zvýšenie príspevku pri narodení dieťaťa zo sumy 4 000 Sk  na sumu 4 320 Sk;
zvýšenie príspevku rodičom na jedno dieťa 
zo sumy 2 160 Sk pre dieťa do 6 rokov veku na 2 340 Sk,   
zo  sumy  2 660 Sk  pre dieťa od 6 do 15 rokov veku na 2 880 Sk,   
zo sumy  2 840 Sk  pre dieťa vo veku 15 rokov  na  3 070 Sk.